Polisiebeamptes vas in LimpopoArgieffoto: SAPD Brig. Hangwani Mulaudzi, woordvoerder van die polisie, het gesê ŉ 51-jarige adjudant-offisier is Dinsdagmiddag in hegtenis geneem terwyl die ander adjudant-offisier Woensdagoggend in hegtenis geneem is. Die 51-jarige beampte het glo vroeër vanjaar ŉ man bedrieg wat sy kriminele rekord wou laat nagaan toe hy vir ŉ werk aansoek gedoen het. Die beampte het glo aan die man gesê ŉ gevangene het dieselfde identiteitsdokument as hy en dat hy R15 000 moet betaal om dit reg te stel. Die man het die bedrag betaal waarna die beampte glo vroeër die maand ŉ verdere R5 000 geëis het. Mulaudzi het gesê die beampte en sy 48-jarige medepligtige is in hegtenis geneem nadat die man die geld aan hulle oorhandig het. Hulle sal na verwagting binnekort in die Seshego-landdroshof verskyn op aanklagte van bedrog en regsverydeling. ŉ 29-jarige polisiekonstabel verbonde aan die Polokwane-polisiestasie is intussen ook in hegtenis geneem nadat hy glo ŉ vulstasie se winkel beroof het. Die beampte is in hegtenis geneem nadat ŉ saak van diefstal by die polisiestasie aanhangig gemaak is en die klaer die konstabel as die verdagte uitgewys het. Hy sal binnekort in die Polokwane-landdroshof verskyn.